
[H, C, N, Se] izomerek vizsgálata mátrixizolációs spektroszkópiával

A [H, C, N, O] rendszerek kémiájának vizsgálata – mely többek között az izoméria fogalmának megismeréséhez vezetett el – évtizedek óta kutatott terület. A reaktív részecskék tanulmányozására is kiválóan alkalmazható mátrixizolációs (MI) technika kifejlesztésével a kutatók érdeklődése a homológok előállítására is kiterjedt. Mára több [H, C, N, O], illetve [H, C, N, S] izomert is ismerünk, melyeknek jelentősége a csillagközi tér fizikai és kémiai állapotának jellemzésében betöltött szerepük miatt jelentős.
A homológ sor következő tagjának, a [H, C, N, Se] izomereknek a családjából eddig csak két izomerről, a HNCSe-ről és a HCNSe-ről vannak kísérleti adatok. Munkám célja [H, C, N, Se] izomerek előállítása és vizsgálata volt. Ezen izomerek szélesebb körű megismerése hozzájárul a periódusos rendszeren belüli tendenciák feltérképezéséhez, mélyebb megértéséhez is.
Munkám során először kvantumkémiai számításokat végeztem az egyes izomerek szerkezetének, relatív energiájának, valamint IR, Raman és UV spektrumának meghatározása céljából. Ezek ismeretében elsőként reprodukáltam a HNCSe előállítását, majd az irodalmi MI IR spektrum asszignációjának pontosítását követően áttértem a kiindulási anyag fotolízisének vizsgálatára. A számított UV spektrum alapján feltételezhető volt, hogy a kiindulási anyag szelektív, 260 nm körüli fotolízisével előállíthatóak új izomerek, melyek szélessávú UV fényre bomlanak. A HNCSe:Ar mátrix 254 nm-es fotolízisekor a kiindulási HNCSe sávjainak intenzitás csökkenésével párhuzamosan több új sáv megjelenését is tapasztaltam az IR spektrumban, melyek egy része a vártaknak megfelelően szélessávú UV fény hatására eltűnt. Ezek közül a három legintenzívebb sáv a számított hullámszám és intenzitás értékek alapján egyértelműen hozzárendelhető egy új izomerhez, a HSeNC molekulához. A fenti vizsgálatokat elvégeztem a deuterált származékkal is. A kapott eredmények megerősítették azt, hogy sikeresen előállítottam a HSeNC izomert. A számított UV spektrum kísérleti reprodukciójára több kísérletet is tettem, ezek közül tömény mátrix alkalmazása során sikerült felvennem a HNCSe UV spektrumát is.
Eredményeimet összefoglalva elmondható, hogy sikerült a [H, C, N, Se] rendszerekről egy elméleti összefoglalást adni, valamint a HNCSe és DNCSe molekula előállítása mellett egy új [H, C, N, Se] izomert, a HSeNC molekulát és ennek deuterált származékát is előállítani. Számításaink szerint további izomerek más módszerekkel (pl.:MI Raman spektroszkópia) mutathatók ki.



